Izvor: Tanjug/Tanja Valič

Funkcioner Srpske napredne stranke Nebojša Stefanović optužio je predstavnike opozicije da insinuacijama da je predsednik Aleksandar Vučić povezan sa ubistvom Olivera Ivanovića "crtaju metu na čelu" i Vučiću i njegovoj porodici.

Na stranačkoj konferenciji za novinare, Stefanović je rekao da se protiv Vučića vodi bestijalna kampanja i da se opozicija utrkuje u direktnim lažima da je on povezan sa ubistvom Ivanovića, dok se Vučiću oduzima pravo da u medijima kaže da sa tim nema nikakve veze i da nije uradio ništa loše.

Stefanović je za to optužio Dragana Đilasa, Sašu Jankovića, Dragana Šutanovca, Radu Trajković i Aleksandra Šapića da direktno povezuju Vučića sa ubistvom Ivanovića, iako nemaju nijedan dokaz za to.

On je dodao da je posebno neshvatljivo što o ubistvima u Srbiji govore Janković i Šutanovac jer su, kako tvrdi, u vreme dok su oni bili na vlasti po ulicama ubijani i novinari i građani koji su učestvovali na mitinzima protiv vlasti.

Funkcioner SNS-a je rekao da je vlast u Srbiji jedina koja je suštinski pokazala iskreno interesovanje da se otkriju ubice Ivanovića i da i dalje insistira da se srpski organi uključe i pomognu u istrazi.

"Žao mi je što ovi što prosipaju mržnju svaki dan protiv Vučića u svojim saopštenjima ne traže dodatnu istragu i što ne vrše pritisak na međunarodne organe da se ubice pronađu i kazne", rekao je Stefanović koji je i ministar unutrašnjih poslova Srbije.